次韻劉立道二首  其二
作者：汪藻
朝代：宋

paragraphs: 雲花忽作挼雲傾，臘梅便欲迎嘉平。
青燈已照浪頭宿，夜長更苦風連明。
榆黄柳綠已衰悴，空餘疏星漾寒水。
想君懷抱亦凄然，況我飄零誰復齒。
不須聞此涕闌干，人今得歸仍得官。
未應百鍊遽磨滅，他年尚識霜鐘欒。
心知薄領令人俗，賴有烟波雙屬玉。
長沙縱使賈生歸，只恐樽前凋鬢綠。